ศาลรัฐธรรมนูญ มีมติให้สถานะ ส.ส. ของนายเทพไท เสนพงศ์ สิ้นสุดลงนับตั้งแต่วันที่มีคำสั่งให้ยุติปฎิบัติหน้าที่
องค์คณะตุลาการศาลรัฐธรรมนูญ ออกนั่งบัลลังค์ อ่านคำวินิจฉัยที่ กกต.ส่งคำร้องให้วินิจฉัยคุณสมบัติ ส.ส. ของนายเทพไท เสนพงศ์ ต้องสิ้นสุดลงหรือไม่ เนื่องจากถูกศาลจังหวัดนครศรีธรรมราช สั่งจำคุกโดยไม่รอลงอาญาในคดีร่วมทุจริตการเลือกตั้งนายก อบจ.นครศรีธรรมราช รวมถึงเพิกถอนสิทธิเลือกตั้ง 10 ปี เมื่อวันที่ 28 สิงหาคม 2563 โดยนายบรรจงศักดิ์ วงศ์ปราชญ์ ได้อ่านคำวินิจฉัย ว่าตามรัฐธรรมนูญได้กำหนดสมาชิกภาพ ส.ส. ลักษณะต้องห้ามและการต้องพ้นสภาพไว้ ซึ่งกำหนดให้สมาชิกภาพสิ้นสุดลง เมื่อเป็นผู้ไม่มีสิทธิเลือกตั้ง / คนที่อยู่ระหว่างเพิกถอนสิทธิเลือกตั้ง ไม่ว่าคดีจะถึงที่สุดหรือไม่ ซึ่งก็สอดคล้องกับคำพิพากษาของศาลย่อมมีผลบังคับจนกว่าศาลสูงจะมีคำวินิจฉัยเป็นอย่างอื่น ดังนั้นเมื่อศาลสั่งเพิกถอนสิทธิเลือกตั้งแล้ว ย่อมมีลักษณะต้องห้ามไม่ให้ใช้สิทธิเลือกตั้งทันที จึงเข้าลักษณะต้องห้ามที่จะลงสมัครรับเลือกตั้งเป็น ส.ส. โดยไม่ต้องรอให้สิ้นสุดคำพิพากษานั้น เนื่องจาก ส.ส. เป็นผู้ใช้อำนาจนิติบัญญัติในฐานะผู้แทนปวงชนชาวไทย ต้องได้รับการกลั่นกรองคุณสมบัติเบื้องต้นและลักษณะต้องห้าม เพื่อที่จะเป็นหลักประกันว่า ส.ส.จะต้องเป็นคนที่มีความประพฤติและคุณสมบัติเป็นที่ยอมรับและเชื่อถือของสาธารณชน ทำหน้าที่อย่างซื่อสัตย์ ปราศจากเหตุมัวหมองในการที่จำทำหน้าที่เพื่อส่วนรวม ไม่ทำให้เกิดความเสื่อมเสียเกียรติของสภาผู้แทนราษฎรทั้งนี้ นายเทพไท ได้ส่งข้อโต้แย้ง 2 ประเด็นคือ การที่รัฐธรรมนูญกำหนดให้สมาชิกภาพ ส.ส.สิ้นสุด แต่ไม่ได้กำหนดเรื่องของการถูกเพิกถอนสิทธิเลือกตั้งเป็นลักษณะต้องห้ามไว้โดยตรง ทำให้ไม่เป็นเหตุให้พ้นจาก ส.ส. และการถูกเพิกถอนสิทธิเลือกตั้งต้องเกิดในวันเลือกตั้งเท่านั้น และให้พ้นจาก ส.ส. ทั้งที่คำพิพากษาในคดียังไม่ถึงที่สุดนั้น เป็นผลร้ายและก่อให้เกิดความเสียหาย เพราะเป็นบทบัญญัติที่ขัดหรือแย้งต่อรัฐธรรมนูญที่ให้สมาชิกจะสิ้นสุดลงเมื่อคำพิพากษาถึงที่สุดแล้ว โดยศาลเห็นว่า ข้อโต้แย้งทั้ง 2 ข้อฟังไม่ขึ้น เพราะข้อกฎหมายชัดเจนอยู่แล้ว ว่าเมื่อศาลนครศรีธรรมราชมีคำพิพากษาย่อมมีผลทันที โดยไม่ต้องรอให้คำพิพากษาถึงที่สุด ส่วนกรณีที่ผู้ต้องหาเป็นผู้บริสุทธิ์ตามคดีอาญานั้น เห็นว่า ศาลต้องพิจารณาลายลักษณ์อักษรและเจตนารมณ์รัฐธรรมนูญเป็นสำคัญตุลาการศาลรัฐธรรมนูญ มีมติให้สมาชิกภาพการเป็น ส.ส. ของนายเทพไทสิ้นสุดลง นับแต่วันที่ศาลรัฐธรรมนูญมีคำสั่งยุติการปฎิบัติหน้าที่ ในวันที่ 16 กันยายน 2563 และให้ถือว่าตำแหน่ง ส.ส. เขต 3 ว่างลงนับตั้งแต่วันที่ศาลรัฐธรรมนูญอ่านคำวินิจฉัย